SET บ่ายลุ้นไปต่อทดสอบ 1,300 อีกครั้งแนะซื้อกลุ่มโรงแรมชู MINT-CENTEL เด่น
โบรกฯคาดแนวโน้มการลงทุนช่วงบ่ายนี้ (4 ก.พ.) แนวโน้มการลงทุนช่วงบ่ายตลาดฯมีโอกาสที่จะแกว่งตัวขึ้นไปต่อ พร้อมให้แนวรับ 1,292 จุด ส่วนแนวต้าน 1,308-1,315 จุด แนะนำ"ซื้อ"กลุ่มโรงแรมชู MINT-CENTEL เด่น
4 ก.พ. 2559

ข่าวหุ้นธุรกิจออนไลน์รายงาน ตลาดหุ้นไทยดัชนี SET ภาคเช้า (4 ก.พ.) ได้รับแรงหนุนจากตลาดหุ้นอื่นในภูมิภาคเอเชียที่ส่วนใหญ่อยู่ในแดนบวก หลังจากที่ตัวเลขเศรษฐกิจของสหรัฐฯฟื้นตัวอย่างเปราะบาง ทำให้เป็นการส่งสัญญาณว่าในเดือนมี.ค.เฟดจะยังไม่ขึ้นอัตราดอกเบี้ยนอกจากนี้ราคาน้ำมันฟื้นตัวช่วยหนุนหุ้นในกลุ่มพลังงาน และมีการสลับออกจากกลุ่ม ICT ไปเข้ากลุ่มแบงก์ แนวโน้มการลงทุนช่วงบ่ายตลาดฯมีโอกาสที่จะแกว่งตัวขึ้นไปต่อและทดสอบเป้า 1300 จุด อีกครั้ง แนะซื้อกลุ่มโรงแรมเด่น ทั้งนี้ให้แนวรับที่ 1,292 จุด ส่วนแนวต้าน 1,308-1,315 จุด
 
นายกรภัทร วรเชษฐ์ ผู้อำนวยการฝ่ายวิจัยและบริการการลงทุน บล.โนมูระ พัฒนสิน เปิดเผยว่า ตลาดหุ้นไทยเช้านี้ปรับตัวขึ้น โดยได้รับแรงหนุนจากตลาดหุ้นอื่นในภูมิภาคเอเชียที่ส่วนใหญ่อยู่ในแดนบวกเฉลี่ย 1% หลังจากที่ตัวเลขเศรษฐกิจของสหรัฐฯฟื้นตัวอย่างเปราะบาง ก็ทำให้เป็นการส่งสัญญาณว่าในเดือนมี.ค.ธนาคารกลางสหรัฐ(เฟด)จะยังไม่ขึ้นอัตราดอกเบี้ย
นอกจากนั้น เงินดอลลาร์สหรัฐฯอ่อนค่าลง ขณะที่เงินสกุลอื่นในเอเชียต่างก็แข็งค่าขึ้น โดยเงินหยวนของจีนได้แข็งค่าสุดในรอบ 1 เดือน มาอยู่ที่ 6.5419 หยวน/ดอลลาร์สหรัฐฯ มี Flow ไหลกลับเข้ามาในเอเชีย นอกจากนี้ ราคาน้ำมันฟื้นตัวช่วยหนุนหุ้นในกลุ่มพลังงาน อีกทั้งจะเห็นว่ามีการ switch ออกจากหุ้นในกลุ่ม ICT แล้วโยกเข้ามาที่หุ้นในกลุ่มแบงก์ ไม่ว่าจะเป็น KTB, BBL, SCB และมีหุ้นในกลุ่มพลังงานขึ้นนำตลาดฯ
แนวโน้มการลงทุนในช่วงบ่ายตลาดฯมีโอกาสที่จะแกว่งตัวขึ้นไปต่อได้ พร้อมให้แนวรับ 1,292 จุด ส่วนแนวต้าน 1,308-1,315 จุด
 
บล.ธนชาต ระบุในบทวิเคราะห์ ( 4 ก.พ.) ว่า การปรับสูงขึ้นของตลาดหุ้นต่างประเทศ และราคาน้ำมันหนุนการปรับสูงขึ้นของ SET ตั้งแต่เปิดตลาด และทดสอบ 1,300 จุดอีกครั้ง นำโดยหุ้นใหญ่ในกลุ่มพลังงาน และธนาคารเป็นหลัก ขณะที่เริ่มมีสัญญาณ “ซื้อ” กลุ่มหุ้น 2nd-Tier เพิ่มขึ้นโดยเฉพาะกลุ่ม Micro Finance และกลุ่มโรงแรม (กลุ่มโรงพยาบาลยังดูอ่อนแอกว่าที่เราคาดการณ์ไว้)
สำหรับราคาหุ้นกลุ่มโรงแรมอย่าง MINT และ CENTEL ปรับลดลงตั้งแต่ปลายปีก่อน สวนทางกับจำนวนนักท่องเที่ยวที่เติบโตต่อเนื่อง และ Underperform SET อยู่ 6-7% ตั้งแต่ต้นปีที่ผ่านมา ถ้าพิจารณาในเชิงเทคนิคประกอบจะเห็นว่าราคาหุ้นกำลังฟื้นตัวที่แนวรับทั้ง MINT และ CENTEL
โดยแนะนำ “ซื้อ” MINT (พื้นฐาน 42 บาท – มี Upside หลังจากซื้อโรงแรม Tivoli เพิ่ม) และ CENTEL (เป้าหมายพื้นฐาน 50 บาท) คาดการณ์กำไรไตรมาส 4/58 ออกมาดี จากจำนวนนักท่องเที่ยวเติบโตแกร่ง และธุรกิจอาหารฟื้นตัวดีขึ้น และคาดการณ์กำไรไตรมาส 1/59 จะออกมาดีต่อเนื่อง เนื่องจากเป็นช่วง High Season ของธุรกิจท่องเที่ยว ประเมินเป้าหมายระยะสั้น MINT ที่ 36.50 บาท และ CENTEL ที่ 41.25 บาท
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า 
PTT มูลค่าการซื้อขาย 2,043.53 ล้านบาท ปิดที่ 241.00 บาท เพิ่มขึ้น 7.00 บาท
ADVANC มูลค่าการซื้อขาย 1,683.61 ล้านบาท ปิดที่ 170.50 บาท ลดลง 1.00 บาท
KTB มูลค่าการซื้อขาย 1,023.29 ล้านบาท ปิดที่ 17.50 บาท ไม่เปลี่ยนแปลง
JAS มูลค่าการซื้อขาย 905.06 ล้านบาท ปิดที่   2.94 บาท เพิ่มขึ้น 0.06 บาท    
PTTEP มูลค่าการซื้อขาย 783.29 ล้านบาท ปิดที่ 58.25 บาท เพิ่มขึ้น 1.50 บาท